Per Clausen (EL), 2009-04-21:
Jeg skal takke for en jo på mange måder positiv modtagelse af Enhedslistens forslag.
Ja, man kan måske endda sige, at der er en vis sandsynlighed for, at elektrificeringen af strækningen Lunderskov-Esbjerg kun bliver forsinket med ca. 2-3 år i forhold til det, Enhedslisten foreslår.
Og når man tænker på, hvor mange af Enhedslistens forslag som det har taget betydelig længere tid at få igennem - for slet ikke at snakke om den lange række af forslag, der slet ikke er blevet vedtaget - er det jo i grunden ikke så ringe endda.
Der er selvfølgelig nogle, der ligesom har undret sig over, at det her forslag sådan handler om noget af det samme som det, der ligger i transportforliget.
Man kan have det temperament, hvis der nu er nogle forhandlinger, man ikke bliver inviteret til, at man som jeg, der er et høfligt menneske, bliver væk.
Eller man kan naturligvis forsøge at kæmpe sig ind gennem døren.
Man kan også, når forliget er indgået, vælge at indtage det synspunkt, at her jo er lavet et forlig, så vi må vente på de forslag, der udmønter dette forlig, og så må vi tage stilling til dem et for et.
Man kan også vælge det synspunkt, som Enhedslisten har valgt, nemlig at vi naturligvis, helt uafhængigt af at de andre partier i Folketinget har valgt at indgå et forlig, fremlægger de politiske forslag inden for transportområdet, som vi synes er relevante, både når de er økonomisk besparende og måske ikke skaber begejstring i alle kredse af samfundet, som da vi foreslog, at der skulle indføres et stop for udbygningen af motorveje - ikke et forslag om nedlæggelse af alle veje, som nogle har udlagt det som, men et stop for udbygning af motorveje - og som nu, hvor vi så stiller nogle konkrete forslag til jernbaneløsninger, der jo som oftest er populære i hvert fald nogle steder i samfundet.
Det har vi sådan set tænkt os at fortsætte med at gøre.
Det er jo helt indlysende, at når vi stiller nogle forslag om forbedringer af jernbanedriften, er det vores forsøg på at opstille en alternativ strategi til en strategi, der indbefatter en fortsat udbygning også af motorvejsnettet.
Det vil vi vende tilbage til til efteråret, hvor der også vil være en to-tre udmærkede og fortræffelige forslag fra Enhedslisten på det her område.
Det kan jeg love, fordi vi, inden der kom en trafikplan fra ministerens hånd, inden der overhovedet blev startet nogen trafikforhandlinger, har lavet en færdig plan for, hvordan vi ser at jernbaneudbygningen kan foregå i Danmark.
Så der er jo materiale til mange spændende diskussioner.
Vedrørende det her konkrete forslag kan jeg sige, at vi har valgt at fokusere på en elektrificering af strækningen Lunderskov-Esbjerg af de grunde, som andre har sagt: at her er der sådan set ingen som helst grund til ikke at gå i gang, overhovedet ingen grund.
Og der vil umiddelbart være miljømæssige og andre positive effekter ved at få det gjort så hurtigt som muligt.
Jeg skal til debatten om elektrificering sige, at jeg har lidt svært ved at genkende den beskrivelse, som Venstres ordfører gav af forløbet i de gode gamle dage, hvor man kunne få det indtryk, at Venstre og Konservative havde stået og kun haft én ambition, nemlig så hurtigt som muligt at kaste milliarder af kroner ud i en elektrificering af det danske jernbanenet.
Som jeg husker problemstillingen dengang, handlede det vel om, at SR-regeringen gik efter den løsning, som var den mulige på daværende tidspunkt.
Men det ændrer ingenting ved, vil jeg gerne understrege, at hvis der er noget, vi i Enhedslisten har fortrudt, så er det, at vi ikke dengang insisterede på, at man skulle vælge en fremtidssikret løsning, som var en elløsning.
Og det kan vi jo roligt sige nu, fordi næsten alle de, der har været med til at træffe den forkerte beslutning dengang, siger, at man skulle have stået mere fast på elektrificeringen - også selv om der jo er sket ting siden, der gør, at det er nemmere at være rigtig klog nu, end det måske var dengang.
Og så indeholder det et forslag om at sikre, at man kan få den forbindelse mellem Esbjerg og Køge Havn, som jo også de mennesker, som arbejder inden for havneområdet, har fokuseret på som en vigtig del af måden at skabe et miljømæssigt forsvarligt og fornuftigt transportnet på i fremtiden, nemlig at man kan kombinere transport med skibe med transport med tog, og at det netop forudsætter, at man altså har de her velfungerende direkte forbindelser mellem de forskellige havne, og her er så i det her forslag nævnt Esbjerg og Køge.
Jeg skal ikke trække debatten yderligere i langdrag, for vi er selvfølgelig glade for, at der er stor sandsynlighed for, at alt det, vi har foreslået i det her beslutningsforslag, med nogle få års forsinkelse bliver til virkelighed.
Det er selvfølgelig en glædelig ting, og det inspirerer os jo kun til at stille yderligere forslag i efteråret.
For hvis det kan medvirke til at fremskynde nogle processer, gør vi naturligvis gerne det.
Sådan er det ikke her, og med den åbenhed, der er fra de øvrige ordføreres side, vil vi naturligvis fortsætte vores ihærdige arbejde for at styrke togtrafikken i Danmark.